Medijska situacija na Balkanu bolja, ali još uvijek labilna
Najimpresivniji napredak po pitanju slobode medija ostvarile su zemlje koje su se priključile Europskoj uniji 2004. godine
Danas se obilježava Svjetski dan slobode medija. Tim povodom organizacija Izvjestitelji bez granica pozvala je vlade diljem svijeta da ne dopuste da nasilje protiv novinara prođe nekažnjeno. U svom novom izvješću Izvjestitelji bez granica upozoravaju da novinarstvo postaje sve opasnije zanimanje. Nevladina organizacija Izvjestitelji bez granica izvjestila je da je 2005. godina bila najsmrtonosnija za novinare u proteklih deset godina. Od 63 medijska djelatnika koji su izgubili život tijekom obavljanja posla njih 27 je poginulo u Iraku, kaže Lucie Morrillon iz organizacije Izvjestitelji bez granica. Pa ipak Morillon ističe da većina novinara koji su izgubili živote u 2005. godini nisu ratni izvjestitelji no novinari-istražitelji. Lucie Morillon kaže da represivne vlade puštaju da napadi na medije prođu nekažnjeno. Sloboda medija u Europi u protekloj godini bila je različita. U novim zemljama članicama Europske unije se značajno popravila no pogoršala se u zemljama bivšeg Sovjetskog Saveza. Od 12 nebaltičkih bivši sovjetskih republika sloboda medija popravila se jedino u Ukrajini i Gruziji, kaže Lucie Morrillon iz organizacije Izvjestitelji bez granica. Ona dodaje da se situacija pogoršala u Rusiji gdje se novinare često naziva «stranim agentima». Na Balkanu, prema izvješću Izvjestitelja bez granica, i u 2005. godini bilježi se labilnost. Najimpresivniji napredak ostvarile su zemlje koje su se priključile Europskoj uniji 2004. godine. Prema riječima Lucie Morrillon, to pokazuje da gdje postoji politička volja, sloboda medija može napredovati. U novom izvješću Reporteri bez granica pozivaju vlade da pokažu svoju predanost slobodi medija kažnjavanjem odgovornih za nasilje prema novinarima. U toj organizaciji dodaju da su napadi na slobodu govora rjeđi ako počinitelji znaju da će biti otkriveni i kažnjeni. Inače, Svjetski dan slobode medija uspostavila je Glavna skupština Ujedinjenih naroda 1993. godine.